*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 3ης Δεκεμβρίου 1985

για την αποκατάσταση του νομικού καθεστώτος ορισμένων περιοχών του εδάφους της Ομοσπονδιακής Δημοκρατίας της Γερμανίας, όσον αφορά την κλασική πανώλη των χοίρων

(85/540/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), όπως τροποποιήθηκε τελευταία από την οδηγία 85/320/ΕΟΚ (2), και ιδίως το άρθρο 4β παράγραφος 1 στοιχείο γ),

την οδηγία 72/461/ΕΟΚ του Συμβουλίου της 12ης Δεκεμβρίου 1972 περί προβλημάτων υγειονομικού ελέγχου στον τομέα των ενδοκοινοτικών συναλλαγών νωπών κρεάτων (3), όπως τροποποιήθηκε τελευταία από την οδηγία 85/32/ΕΟΚ (4), και ιδίως το άρθρο 13α παράγραφος 2,

Εκτιμώντας:

ότι με την απόφαση 82/838/ΕΟΚ(5), το Συμβούλιο αναγνώρισε ορισμένες περιοχές του εδάφους της Ομοσπονδιακής Δημοκρατίας της Γερμανίας ως επίσημα απαλλαγμένες από πανώλη των χοίρων ή απαλλαγμένες από πανώλη των χοίρων·

ότι εστίες κλασικής πανώλης των χοίρων έχουν διαπιστωθεί σε ορισμένες περιοχές του εδάφους της Ομοσπονδιακής Δημοκρατίας της Γερμανίας που αναφέρονται στα παραρτήματα Ι και ΙΙ της απόφασης 82/838/ΕΟΚ·

ότι, με τις αποφάσεις 83/132/ΕΟΚ (6), 84/495/ΕΟΚ(7) και 85/35/ΕΟΚ (8), η Επιτροπή ανέστειλε για περίοδο δέκα πέντε ημερών το νομικό καθεστώς των σχετικών περιοχών του εδάφους της Ομοσπονδιακής Δημοκρατίας της Γερμανίας που έχουν αναγνωριστεί ως επίσημα απαλλαγμένες από πανώλη των χοίρων ή απαλλαγμένες από πανώλη των χοίρων·

ότι, λαμβάνοντας υπόψη την επιδημιολογική εξέλιξη της ασθένειας, η Επιτροπή, με τις αποφάσεις 83/207/ΕΟΚ (9), 84/544/ΕΟΚ (10) και 85/107/ΕΟΚ (11), παρέτεινε προσωρινά για ορισμένες περιοχές αυτή την περίοδο αναστολής·

ότι, από τότε, η ανάλυση της επιδημιολογικής κατάστασης δείχνει ότι η ασθένεια έχει εξαλειφθεί από ορισμένες περιοχές και ότι πρέπει, κατά συνέπεια, να αποκατασταθεί για τις περιοχές αυτές το καθεστώς της επίσημης απαλλαγής από πανώλη των χοίρων ή απαλλαγής από πανώλη των χοίρων·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Αποκαθίσταται το νομικό καθεστώς των περιοχών του εδάφους της Ομοσπονδιακής Δημοκρατίας της Γερμανίας που έχουν αναγνωριστεί ως επίσημα απαλλαγμένες από πανώλη των χοίρων κατά την έννοια του άρθρου 4β παράγραφος 1 στοιχείο γ) της οδηγίας 64/432/ΕΟΚ, για τις περιοχές που απαριθμούνται στο παράρτημα Ι της παρούσας απόφασης.

Άρθρο 2

Αποκαθίσταται το νομικό καθεστώς των περιοχών του εδάφους της Ομοσπονδιακής Δημοκρατίας της Γερμανίας που έχουν αναγνωρισθεί ως απαλλαγμένες από πανώλη των χοίρων κατά την έννοια του άρθρου 13α παράγραφος 2 της οδηγίας 72/461/ΕΟΚ, για τις περιοχές που απαριθμούνται στο παράρτημα ΙΙ.

Άρθρο 3

Η παρούσα απόφαση απευθύνεται στα κράτη μέλη.

Βρυξέλες, 3 Δεκεμβρίου 1985.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. 121 της 29. 7. 1964, σ. 1977/64.

(2) ΕΕ αριθ. L 168 της 28. 6. 1985, σ. 36.

(3) ΕΕ αριθ. L 302 της 31. 12. 1972, σ. 24.

(4) ΕΕ αριθ. L 168 της 28. 6. 1985, σ. 41.

(5) ΕΕ αριθ. L 352 της 14. 12. 1982, σ. 27.

(6) ΕΕ αριθ. L 91 της 9. 4. 1983, σ. 36.

(7) ΕΕ αριθ. L 275 της 18. 10. 1984, σ. 37.

(8) ΕΕ αριθ. L 16 της 19. 1. 1985, σ. 38.

(9) ΕΕ αριθ. L 117 της 4. 5. 1983, σ. 18.

(10) ΕΕ αριθ. L 297 της 15. 11. 1984, σ. 34.

(11) ΕΕ αριθ. L 44 της 14. 2. 1985, σ. 33.

ΠΑΡΑΡΤΗΜΑ Ι

Περιοχές της Ομοσπονδιακής Δημοκρατίας της Γερμανίας για τις οποίες αποκαθίσταται το νομικό καθεστώς που τις απαλλάσσει επίσημα από την πανώλη των χοίρων

Οι διοικητικές περιφέρειες Unterfranken, Niederbayern και το κρατίδιο του Schleswig-Holstein.

ΠΑΡΑΡΤΗΜΑ ΙΙ

Περιοχές της Ομοσπονδιακής Δημοκρατίας της Γερμανίας για τις οποίες αποκαθίσταται το νομικό καθεστώς που τις απαλλάσσει από την πανώλη των χοίρων

Οι διοικητικές περιφέρειες Oberbayern και Darmstadt.